કૈલાસે કંકોતરી લખવાનો અને હૈયામાં હિમાલય સંઘરવાનો આ મહિમ્ન મહિનો આખો શિવના નામે અને જગતપિતા, જગદ્્ગુરુના સરનામે. આ મહિનામાં ભક્તિનું ભાથું ભરી લઈએ એટલે આખું વર્ષ સ-રસ પસાર થાય છે. શિવની સૌમ્યતા સામે દરેક દેવે પણ નમવું પડે છે. શિવને ખબર હતી કે ભસ્માસુરને વરદાન આપીશ એટલે એના પર જ પ્રયોગ કરશે, પણ તપ કર્યું એટલે વરદાન તો આપવું જ રહ્યું. અમીરોની હેલી અને ગરીબોના બેલી છે. એને પામવા કોઈ વિધિવિધાનોની ગલીકૂંચીઓની જરૂર નથી. સીધી, સરળ અને સહજ ક્રિયા મહાદેવને સ્પર્શે છે. ઉત્તુંગ શિખર પર બિરાજમાન હોવા છતાં કદી અભિમાન નથી કરતા અને સ્મશાનમાં વસતા હોવા છતાં કદી નાનપ નથી અનુભવતા. સ્થિતપ્રજ્ઞતાનો સમાસ શિવ પાસે આવીને અટકે છે. નારદજીને વિશ્વસુંદરીનો મોહભંગ થાય છે ત્યારે શિવ પાસે જાય છે. સબ રોગો કી દવા શિવબાબા છે. સમુદ્રમંથન વખતે ઝેર નીકળ્યું ત્યારે શિવે પીધું હતું. ગણેશનું શિરચ્છેદ કર્યા પછી ભૂલને સુધારી લેવામાં નાનપ અનુભવી ન હતી. એમનો ગુસ્સો પાણીના ટીપા જેવો છે, જે કદી ડાઘા પાડતો નથી.